అమాండా పురస్కారం

**అమాండా పురస్కారం** అనేది నార్వేజియన్ చలనచిత్రాన్ని ప్రోత్సహించడానికి నార్వేలోని హౌగెసుండ్‌లో ఏటా జరిగే నార్వేజియన్ అంతర్జాతీయ చలనచిత్రోత్సవంలో ఇచ్చే పురస్కారం. ఈ పురస్కారం 1985 లో ప్రారంభమైంది. 2005 నుండి టెలివిజన్ విభాగాన్ని తీసివేసి ప్రత్యేకంగా చలనచిత్రాలకు మాత్రమే ఈ పురస్కారం ఇస్తున్నారు. విజేతలకు నార్వేజియన్ శిల్పి క్రిస్టియన్ క్వాక్లాండ్ రూపొందించిన ట్రోఫీని ప్రదానం చేస్తారు. ఈ శిల్పం పేరు, ఇతివృత్తం 1920 ల నాటి ఒక స్థానిక మహిళ గాథ నుండి వచ్చింది. ఈ పురస్కార ప్రదానోత్సవం ప్రతి సంవత్సరం దేశ వ్యాప్తంగా టెలివిజన్‌లో ప్రసారం అయ్యే ఒక ప్రధాన కార్యక్రమం.

## చరిత్ర
"నార్వేజియన్ చిత్రాల నాణ్యతను పెంచడానికీ, వాటి పట్ల ఆసక్తిని పెంచడానికీ" నార్వేజియన్ అంతర్జాతీయ చలనచిత్రోత్సవంలో భాగంగా 1985 లో అమాండా పురస్కారాన్ని స్థాపించారు. 1993 సంవత్సరంలో మాత్రం "నార్డిక్ అమాండా" అనే పేరుతో ఈ పురస్కారాన్ని ఇచ్చారు. అందులో నార్డిక్ దేశాలన్నిటి నుండి వచ్చిన సినిమాలను పరిగణించారు. 2005 నుండి ఈ పురస్కారాల్లో టీవీ-డ్రామా ను తీసేసారు. కేవలం సినిమాలను మాత్రమే పరిగణించారు. టీవీ కోసం ప్రత్యేకంగా  "గుల్రుటెన్" అనే పురస్కారాలను ఏర్పాటు చేసారు. దాదాపు అదే సమయంలో మరొక మార్పు కూడా సంభవించింది. ప్రారంభం నుండి, ఈ పురస్కారం ప్రదానోత్సవాన్ని నార్వేజియన్ స్టేట్ బ్రాడ్‌కాస్టింగ్ కార్పొరేషన్ నార్స్క్ రిక్స్‌క్రింగ్‌కాస్టింగ్ (NRK) సహకారంతో నిర్మిస్తూ వచ్చారు. అయితే, 2006 లో NRK ఈ భాగస్వామ్యాన్ని ముగించింది. అప్పటి నుండి ఈ కార్యక్రమాన్ని ప్రైవేట్ ప్రసార సంస్థ TV 2 ప్రసారం చేస్తోంది.

2007 సంవత్సరంలో, "పీపుల్స్ అమాండా" (" *ఫోల్కెట్స్ అమాండా* ") పురస్కారం మొదటిసారిగా ఇచ్చారు. ఈ పురస్కార విజేతను ప్రజాదరణ పొందిన ఓటు ద్వారా నిర్ణయిస్తారు. ఈ పురస్కారాన్ని మొదట గెలుచుకున్నది రోర్ ఉతాగ్ దర్శకత్వం వహించిన హర్రర్ చిత్రం *ఫ్రిట్ విల్ట్* .

## శిల్పం
"అమాండా" అనే పేరు " *అమాండా ఫ్రా* [ఫ్రమ్] *హౌగెసుండ్* " అనే పాట నుండి వచ్చింది. ఈ పాట 1920 ల నాటి నిజమైన స్త్రీని సూచిస్తుంది &#x2013; నిషేధ కాలంలో నావికులకు మద్యం అమ్మడం ద్వారా జీవనోపాధి సంపాదించిన ఒంటరి తల్లి ఆమె.

బహుమతి విజేతలకు ఇచ్చే విగ్రహం, 1985లో స్థానిక వార్తాపత్రిక హౌగెసుండ్స్ అవిస్ నిర్వహించిన పోటీ నుండి ఉద్భవించింది. ఇది చారిత్రిక అమాండా శిల్పాన్ని రూపొందించడానికి ఉద్దేశించబడింది. ఈ పోటీలో అకెర్షస్‌లోని నెసోడెన్‌కు చెందిన క్రిస్టియన్ క్వాక్లాండ్ గెలిచాడు. పూర్తి సైజు శిల్పం ఇప్పుడు ఆ వార్తాపత్రిక కార్యాలయం వెలుపల ఉంది. కానీ అమాండా పురస్కారంకు ట్రోఫీగా ఒక చిన్న వెర్షన్‌ను స్వీకరించారు. ఆ బొమ్మ 30 సెం.మీ ఎత్తుతో, 14 సెం.మీ వ్యాసంతో ఉంటుంది. ఈ శిల్పం బోలుగా, 2.5 కిలోల బరువు ఉంటుంది. మొదటి కొన్ని సంవత్సరాలు దీన్ని ఘన లోహంతో తయారు చేసేవారు. అది 4.5 కిలోలు బరువుండి, చాలా మంది విజేతలకు ఎత్తడం కష్టంగా ఉండేది.

1986 సంవత్సరంలో, ఈ బహుమతులలో ఒకటి దర్శకురాలు అంజా బ్రెయిన్ గెలుచుకుంది. ఆ సంవత్సరం నార్వేజియన్ చిత్రానికి బడ్జెట్ కోతలకు నిరసనగా, ఆమె దానిని ఒక వార్తాపత్రికలో ప్రకటన ద్వారా విక్రయించాలని నిర్ణయించుకుంది. ఇలాంటి కోతలను అనుభవించి, సానుభూతి వ్యక్తం చేసిన స్వీడిష్ ఫిల్మ్ ఇన్స్టిట్యూట్ ఆ శిల్పాన్ని కొనుగోలు చేసింది. 2005 లో బ్రెయిన్‌కు గౌరవ పురస్కారం ప్రదానం చేయబడినప్పుడు, మాజీ సాంస్కృతిక మంత్రి, స్వీడిష్ ఫిల్మ్ ఇన్‌స్టిట్యూట్ డైరెక్టర్ అయిన ఆసే క్లీవ్‌ల్యాండ్ ఆమెకు అసలు శిల్పాన్ని తిరిగి ఇచ్చింది.

## కార్యక్రమం
ఈ పురస్కారాల ప్రదాన కార్యక్రమం చలనచిత్రోత్సవంలో కేంద్ర బిందువు. నార్వేలో ఒక ప్రధానమైన టెలివిజన్ కార్యక్రమం కూడా. తొలినాళ్లలో, కొన్నిసార్లు ఈ కార్యక్రమం ప్రతిష్టను పెంచడానికి అంతర్జాతీయ తారలను తీసుకువచ్చేవారు. దీనికి ఉదాహరణలు 1985 లో మొదటి వేడుకకు ప్రత్యేక అతిథిగా హాజరైన రోజర్ మూర్, 1987 లో డయానా రాస్. ఈ కార్యక్రమంలో ప్రజెంటర్లుగా కనిపించే ఇతర అంతర్జాతీయ పేర్లలో నెడ్ బీటీ, లారెన్ బాకాల్, జాన్ వోయిట్, బ్రియాన్ కాక్స్, జెరెమీ ఐరన్స్, బెన్ కింగ్స్లీ, పియర్స్ బ్రాస్నన్ ఉన్నారు.

ఇటీవలి సంవత్సరాలలో ఈ ప్రదర్శనను ప్రముఖ నార్వేజియన్ హాస్యనటులు నిర్వహిస్తున్నారు. *నిట్ పా నిత్ అనే* TV-షో కు చెందిన జోన్ అల్మాస్ 2000ల ప్రారంభంలో చాలా సంవత్సరాలు హోస్ట్‌గా వ్యవహరించాడు. స్టాండ్-అప్ కమెడియన్‌గాను, అనేక టీవీ షోలకూ ప్రసిద్ధి చెందిన థామస్ గియెర్ట్‌సెన్ ఇటీవలి సంవత్సరాలలో ఈ షోను హోస్ట్ చేశాడు. 2005 లో హాస్యభరితమైన కార్యక్రమంలో భాగంగా హోస్ట్ మారిట్ అస్లీన్, క్రిస్టియన్ కన్జర్వేటివ్ పార్టీ కి చెందిన సంస్కృతి, చర్చి వ్యవహారాల మంత్రి వాల్గెర్డ్ స్వార్స్టాడ్ హౌగ్లాండ్ లు వేదికపై ముద్దు పెట్టుకున్నప్పుడు మీడియాలో అది చర్చనీయాంశమైంది.

## పురస్కారాలూ విజేతలూ
నాలుగు అమాండా పురస్కారాలను గెలుచుకున్న ఏకైక నటుడు బ్జోర్న్ సండ్‌క్విస్ట్. *ఓవర్ గ్రెన్‌సెన్* (1987), *సోండాగ్‌సెంగ్లర్* (1996), *[[Sejer - se deg ikke tilbake|సెజెర్ - సె డెగ్ ఇక్కే టిల్‌బేక్]]* (2000) లకు, అలాగే 2000 లో గౌరవ పురస్కారం అతనికి లభించాయి. అనె డాల్ టోర్ప్ మూడు పురస్కారాలను గెలుచుకుంది: ఆమె *[[Svarte penger - hvite løgner|స్వార్టే పెంగర్ - హ్వైట్ లోగ్నర్]]* (2004), *జిమ్నాస్లేరర్ పెడెర్సెన్* (2006) చిత్రాలలో తన పాత్రలకు ఉత్తమ నటి పురస్కారాన్నీ, 2008 లో *లాన్స్జ్‌లో* ఆమె చేసిన కృషికి కొత్తగా సృష్టించబడిన ఉత్తమ సహాయ నటి పురస్కారాన్నీ అందుకుంది. 1990 లో *[[Kreditorene|క్రెడిటోరెన్]],* 1998 లో *[[Blodsbånd|బ్లాడ్స్‌బాండ్]]* చిత్రాలకు స్వెర్రే అంకర్ ఔస్డాల్ రెండుసార్లు ఉత్తమ నటుడిగా ఎంపికయ్యాడు. 2009 లో గౌరవ పురస్కారాన్ని గెలుచుకున్నాడు. నిల్స్ ఓలే ఒఫ్టెబ్రో, ఎస్పెన్ స్క్జోన్‌బర్గ్, అన్నేకే వాన్ డెర్ లిప్పే లిద్దరూ రెండుసార్లు గౌరవించబడ్డారు -  ఆఫ్టెబ్రో, స్క్జోన్‌బర్గ్ ఒకసారి ప్రధాన నటులుగా, మరొకసారి సహాయ నటులుగా. దర్శకులలో, ఓలా సోలమ్, నిల్స్ గౌప్, బెరిట్ నెషీమ్, బెంట్ హామర్ ఒక్కొక్కరు రెండేసి పురస్కారాలు అందుకున్నారు. ఎరిక్ గుస్తావ్సన్ 1993 లో ప్రత్యేక "నార్డిక్ అమాండా" పురస్కారాన్ని గెలుచుకోవడంతో పాటు, ఉత్తమ చిత్రం, ఉత్తమ డాక్యుమెంటరీ కోసం మూడు వేర్వేరు విభాగాలలో పురస్కారాలను గెలుచుకున్న అరుదైన ఘనతను పొందాడు. కెర్స్టి హోల్మెన్ 2000 లో ఉత్తమ నటి పురస్కారం, 1993 లో ఉత్తమ సహాయ పాత్ర, 2009 లో గౌరవ పురస్కారం గెలుచుకుంది. మూడు ప్రధాన పురస్కారాలను &#x2013; ఉత్తమ చిత్రం, ఉత్తమ నటుడు, ఉత్తమ నటి &#x2013; గెలుచుకున్న ఏకైక చిత్రం, 1997 లో *బుడ్‌బ్రింగెరెన్.*
కుడి|thumb|290x290px| నటి లివ్ ఉల్మాన్ నార్వేజియన్ అంతర్జాతీయ చలనచిత్రోత్సవానికి గౌరవ అధ్యక్షురాలు, 1992 లో ఈమె గౌరవ అమాండా పురస్కారాన్ని అందుకుంది.
2010 నాటికి, పురస్కారాలు పొందిన వర్గాలు:

* థియేటర్ రిలీజ్‌లో ఉత్తమ నార్వేజియన్ చిత్రం
* ఉత్తమ దర్శకుడు (థియేట్రికల్ విడుదలైన చిత్రాలకు)
* ది పీపుల్స్ అమాండా (ప్రేక్షకుల ఓటు)
* ఉత్తమ నటుడు
* ఉత్తమ నటి
* ఉత్తమ సహాయ నటుడు
* ఉత్తమ సహాయ నటి
* ఉత్తమ బాలల, యువత చిత్రం
* ఉత్తమ ఒరిజినల్ స్క్రీన్ ప్లే
* ఉత్తమ సినిమాటోగ్రఫీ
* ఉత్తమ సౌండ్ డిజైన్
* ఉత్తమ సంగీతం
* ఉత్తమ ఎడిటింగ్
* ఉత్తమ ప్రొడక్షన్ డిజైన్ / సీనోగ్రఫీ
* ఉత్తమ విజువల్ ఎఫెక్ట్స్
* ఉత్తమ లఘు చిత్రం
* ఉత్తమ డాక్యుమెంటరీ
* థియేటర్ రిలీజ్‌లో ఈ సంవత్సరం విదేశీ చిత్రం
* అమాండా కమిటీ గోల్డెన్ క్లాపర్ (సాంకేతిక పురస్కారం)
* అమాండా కమిటీ గౌరవ పురస్కారం

## మూలాలు